39. schôdza NR SR - 4.deň - A. dopoludnia
Dátum: 2025-09-12
Poslanec: Štefunko, Ivan (PS)
Druh vystúpenia: Vystúpenie v rozprave

Vážený pán predsedajúci, vážený pán minister, boli sme vyzvaní, aby sme sa správali slušne, aby sme neútočili a ja sa to budem snažiť rešpektovať. Teda pôjdem k veci a dúfam, že to bude príjemná... (Prerušenie vystúpenia predsedajúcim.) Gašpar, Tibor, podpredseda NR SR Pán poslanec, hneď vám vrátim slovo, som pozastavil vystúpenie. Ja som vás len požiadal, aby ste nebol osobne invektívny. Kritizovať môžete, koľko chcete (reakcia rečníka), no ja to v dobrom tiež hovorím, že som len toľko povedal, bez osobných invektív, nič iné. Nech sa páči. Štefunko, Ivan, poslanec NR SR A ja som povedal, že to budem rešpektovať a teším sa na to. Takže sme teda pri skrátenom legislatívnom konaní. Mali by sme sa baviť o tom teda, že či si zaslúži vaša žiadosť o skrátené legislatívne konanie podporu, alebo nie. A o tomto sa teda budem snažiť baviť. Mám taký pocit, že ten proces nebol správne rešpektovaný, lebo vedeli sme, že sa budeme musieť baviť o nejakom ďalšom konsolidačnom balíčku. Hovorilo sa o ňom relatívne dlho, dokonca už pred prázdninami a cez prázdniny nebolo nič. Každý bol na dovolenkách. My sme sa snažili ako opozícia zvolať mimoriadnu schôdzu, nikto tu nebol a teda vôbec sa vo verejnosti nikto nerozprával o konsolidačnom balíku a nemali sme čas prejednať všetky veci, o ktorých by ste chceli alebo zamýšľali sa rozprávať. Na začiatku septembra vznikla pela-mela a vlastne všetky vaše zasadačky očividne nezívali prázdnotou a začali na verejnosť prenikať informácie, že o čom by mohla byť tá konsolidácia. No momentálne ale ja sa snažím sa pozrieť na to z nejakého iného pohľadu ako všetci moji kolegovia z hľadiska toho, že predtým ako vláda, sociálno-demokratická vláda ide predložiť nejaký balíček, konsolidačný balíček, chápal by som, že bude nejaká férová, otvorená debata so sociálnymi partnermi. Chápem, že biznis vás až tak nezaujíma, až na niektoré ako keby veľmi špecifické oblasti a chápem teda, že ste sa nebavili nejak dostatočne so združeniami podnikateľov a rôznych, rôznymi zamestnávateľskými zväzmi, ale čo nerozumiem, je, že podľa mojich informácií ste sa vôbec nebavili s odbormi. Odbory, ktoré sú váš typický spojenec, alebo by mali byť typický spojenec, v západných krajinách ešte, ešte od Marxa odbory boli spojencom sociálno-demokratických vlád. V Británii sú odbory kolektívnym členom Labour party a teda ja by som sa chcel spýtať najprv, že vlastne čo teda znamenajú tie prívlastky SD v názvoch strán sociálna, teda SMER, resp. HLAS. Nerozumiem preto, lebo vlastne vy ste závislí na hlasoch odborov alebo ich členov, resp. ľudí, ktorí žijú z práce. A vy ste sa s nimi vôbec nebavili. Dokonca, dokonca podľa informácií, ktoré mám, začínate v tomto konsolidačnom balíčku popierať sľuby, ktoré ste už dali. To znamená, že ste sľúbili valorizáciu platov zamestnancom verejnej správy o 5 % a vo vašom návrhu to nie je. A stále som pri procese, že rozumiem, že prečo chcete skrátené legislatívne konanie, keď stretnutie so sociálnymi partnermi, s tripartitou máte naplánované až v utorok. A my sme, ak sa nemýlim, v piatok, a už niečo prejednávame bez toho, aby to videli vaši kľúčoví partneri, odbory a zamestnávatelia. To znamená, že to je hneď prvý dôvod, prečo by som nepodporil skrátené legislatívne konanie, lebo proste ste si takú tú pomyselnú fajku neodškrtli, lebo zase ste sa nebavili s ľuďmi, ktorých sa táto konsolidácia bude najviac týkať. Dokonca, nech ma opravia právnici, myslím, že to je aj nejaká zákonná povinnosť, nie? Aby proste zákony, ktoré sa týkajú sociálnych partnerov, boli s nimi prekonzultované. A teda mňa teda zaujíma a sa spýtam aj mojich kolegov právnikov, že či by toto nemal prejednávať aj ústavnoprávny výbor, že keď celé leto sme sa o tom nebavili, nebavili ste sa s nimi a teraz chceme byť normálne durený do nejakého rozhodnutia bez toho, aby sa k tomu vyjadrili ľudia, ktorí by sa k tomu vyjadrovať mali. Ale dobre, ak to dobre rátam, tak vrátane tejto debaty o SLK bude ešte debata o vašom konsolidačnom balíku. Mám pocit, že to bude nejaké dva-tri dni, možno štyri, možno tú diskusiu nejakým spôsobom skrátite, ako to býva zvykom, no ale idete ušetriť na ľuďoch 2,7 miliardy eur. Možno viacej, možno, myslím, že do 2,7 miliardy eur. S krátkou diskusiou. A zároveň v tieto dni tento týždeň, som to povedal pred pár dňami, idete zaviazať Slovensko, aby minulo minimálne 15 miliárd eur na novú jadrovú elektráreň. Potichu, bez debaty, za zatvorenými dverami, bez toho, aby bola súťaž, bez toho, aby sa konzultovali ľudia, ktorí do budúcnosti to pravdepodobne budú realizovať. A to už nemyslím ani opozíciu, myslím ďalšie generácie, ďalšie generácie ľudí. To znamená, naše deti, naše vnučky, vnukovia a v mojom prípade možno aj pravnukovia a pravnučky, lebo jadrová elektráreň sa bude splácať niekoľko rokov, minimálne tridsať, a zároveň je to projekt na 80 až 100 rokov, keď si rátame, že prípravu, výstavbu, fungovanie a ten, to vyraďovanie alebo decommissioning sa to povie po anglicky. To znamená, že zároveň ako my sa tu ideme baviť v skrátenom konaní a ideme sa baviť o nižších desiatkach miliónov za tú alebo onakú položku, vy bez debaty, bez položkovania idete sa zaviazať, aby sme minuli 15 miliárd, minimálne 15 miliárd eur a ideme zaťať sekeru na najbližších pár desiatok rokov. A to mám pocit, že je naozaj nezodpovedné voči tejto krajine, voči ľuďom, ktorí nás možno počúvajú, možno nie, a veľmi sa čudujem, že sa toho strašne málo ľudí chytá. Je to najväčšia zákazka, ktorú kedy Slovensko urobilo za 33 rokov svojej existencie, alebo 32. Najväčšia. Pätnásť miliárd eur. Za to sa dá postaviť desať veľmi kvalitných nemocníc po celom Slovensku. Môžete vystavať diaľnice aj do Hriňovej, keby ste chceli. Ale proste nie, o tomto sa nediskutuje. To znamená, že keď sme teda znova pri procese, ja sa veľmi pýtam, že ako to teda máte s tými procesmi premyslené. Najdôležitejšie veci sa dejú v skrátenom legislatívnom konaní, potom to opravujete, potom sú v tom chyby, potom vlastne výbory to opravujú, potom poslanecké návrhy, potom je v tom neporiadok, že ktorý poslanec čo navrhne, potom sa, potom sa vlastne už aj my, opoziční poslanci, niekedy trápne cítime, že čo to je za chaos. Prosím vás, poďme sa baviť o tom podrobne bez agresie, bez vyčítania, kto kedy čo spravil, aj keby som teda úplne jako novoprišelec mal sa na to pozrieť. Niekto, kto je pri kormidle štrnásť rokov a, chudák, Ódor päť mesiacov, tak neviem, že či to je úplne takto na porovnávanie, ale okej, už som si na to zvykol, že treba hovoriť Ódorova vláda. Takže zhrniem to. Veľmi vás prosím, bavte sa s odbormi, so zástupcami pracujúcich, ktorí budú znášať tie zvýšenia odvodov, zdravotných odvodov, s tými živnostníkmi, ktorí reálne proste žijú z práce a nechcem povedať úplne akože z ruky do huby, ale pri mnohých to tak je. Lebo vy ste si to načasovali tak, a to ešte vlastne spomeniem, že v zásade ste možno ani nevedeli, že idete urobiť tri konsolidácie, možno ste si mysleli, že jedna postačí a my sme vám hovorili, že asi to nebude správne, keď v prvej zaťažíte, zaťažíte len podnikateľov, tým tí budú platiť menšie dane, resp. nebudú mať až takú aktivitu. Potom vlastne urobíte v druhej, aj jedných, aj druhých zaťažíte, a teraz už zaťažíte úplne všetkých a tým pádom žiadna konsolidácia vám nebude poriadne fungovať, lebo v tej prvej ste odradili ľudí alebo podniky od aktivity a v tej poslednej už ste prinútení žmýkať aj ľudí. Ľudí, ktorí žijú z práce. A keby ste to možno urobili naopak, že by bola všeobecná solidarita hneď od začiatku, že by každý trošku prispel a vrátane vás, vrátane vládnych limuzín, platov a tak ďalej a tak ďalej, tak by sme možno verili tomu úsiliu konsolidácie. Ja si myslím, že neznášam paralely s podnikaním v politike, fakt nemám to rád a málokedy robím tie výnimky, ale predstavte si, že keby bola firma v kríze, že či by si vtedy kúpil šéf tej firmy nové auto, alebo či by si zvýšil plat, alebo že či by si rekonštruoval kanceláriu, alebo že či by si zmazal pokuty, ktoré v minulosti mal za nejaké nesprávne konanie voči zamestnancom. Asi by, asi by tá firma nebola veľmi úspešná. Keď sa vo firemnom priestore konsoliduje, tak sa škrtajú práve také náklady, ktoré sú buď očividné voči akcionárom, teda v tomto prípade voči občanom, a aby tí akcionári cítili, že je tam reálny záujem niečo škrtať. Vy ste to tak nespravili a teraz sa vám to rúca. To znamená, že sme pri tretej konsolidácii, výsledky, nazvime to, že niveau stabilisé , teda deficit rovnaký, ľudia vám čím ďalej, tým menej dôverujú a tí, ktorí vlastne vás volili, sa cítia podvedení, lebo keď sa bavíte na Gemeri alebo, alebo na Spiši, alebo pre mňa za mňa aj v Stupave alebo na Orave s ľuďmi, tak majú pocit, že boli podvedení. A nie preto, že by si neuvedomovali, že máte ťažkú, ťažkú robotu konsolidovať, ale preto, že necítia vašu vlastnú solidaritu s nimi. Je to proste o pocite častokrát a zároveň je to o tom, že akým spôsobom sa správate k vašim kľúčovým partnerom. Teda ešte raz opakujem, urobiť konsolidáciu, konsolidačný balíček bez konzultácie s odbormi, s KOZ, ktorá reprezentuje 250-tisíc členov, a má vplyv na strašne veľa životov zamestnancov, je nehoráznosť zo strany strany, ktorá sa volá sociálna demokracia, alebo jeho koaličného partnera. Ďakujem veľmi pekne a teším sa na debatu.